Poliisit

Poliisit oli suomalainen, Aito Median tuottama dokumentaarinen televisiosarja, jota esitettiin vuosina 2009–2022 Jim-kanavalla. Ohjelma kuvaa poliisin työtä ja sitä, mitä poliisipartio saa työssään kohdata Suomen suurimmissa kaupungeissa. Sarja toteutettiin yhteistyössä sisäministeriön poliisiosaston kanssa. Sarjan ensiesitys 26. tammikuuta 2009 rikkoi 247 000 katsojallaan Jimin katsojaennätyksen. "Poliisit" on myös Ruudun katsotuimpia ohjelmia.
Ohjelman suunnitelmat, synopsikset ja käsikirjoitukset lähetetään poliisille etukäteen hyväksyttäviksi. Poliisi myös tarkastaa kaiken kuvatun sisällön ennalta. Siten "Poliisit" ei ole journalistinen ohjelma. Sarjasta poistetaan toisaalta kansalaisten yksityisyyttä vaarantavaa aineistoa ja toisaalta aineistoa, joka näyttää poliisin toiminnasta arveluttavia puolia. Rikostoimittaja Jarkko Sipilän mukaan sarja antaa poliiseista ”mannekiinimaisen” kuvan. Hän toteaa, että sarja on "poliisikoulun markkinointimateriaalia”. Toisaalta Sipilä kritisoi myös yksittäisten henkilöiden yksityisyyden ylikorostamista nyky-yhteiskunnassa suhteessa muihin oikeushyviin - oikeusasiamiehen vuoden 2008 päätöksen jälkeen ei Suomessa toimittajakunta ole käytännössä voinut seurata partiotoimintaa ilman poliisin ennakkotarkastusoikeutta materiaaliin: Sipilän mukaan poliisissa ei enää entiseen tapaan luoteta toimittajiin. Vuosien saatossa sarjasta on tullut monille syy hakea poliisikoulutukseen ja se on moninkertaistanut Poliisiammattikorkeakoulun vuosittaisen hakijamäärän.
Sarjan formaatti myytiin Yhdysvaltoihin keväällä 2010. Aito Media teki sopimuksen Scott Sternberg -tuotantoyhtiön ja Weinberger Median kanssa. Sopimus tehtiin Scott Sternbergin kanssa Cannesissa järjestettävillä MIPTV-messuilla. Sarjasta on myös norjalainen versio, "Poliisit Norja", jota on Norjassa esittänyt MAX-kanava, Suomessa Jim.
Vuoden 2021 puoliväliin mennessä sarjan jaksoja on kuvattu yli 500. Tuotantokausia on kuvattu yksitoista Kymmenes kausi oli juhlakausi ja sarjaa esitettiinkin nimellä Poliisit 10 vuotta, 10. kaudella nähtiin jopa ratsupoliiseja.
Oikeusasiamies Petri Jääskeläinen on ratkaisussaan linjannut, että sarjan tekotapa on hyvin ongelmallinen, koska ohjelman tekijöille voi päätyä salassa pidettäviä tietoja poliisitoiminnan kohdehenkilöistä.
Julkisen sanan neuvosto antoi "Poliisit"-ohjelmalle syyskuussa 2011 langettavan päätöksen. Ohjelmassa esitetty, poliisin puhutteluun joutunut nainen ja hänen koiransa olivat tunnistettavissa, vaikka nainen oli yritetty tehdä tunnistamattomaksi. JSN:n päätös oli yksimielinen, koska naisen henkilöllisyyden paljastuminen oli kohtuutonta tapahtuneisiin tosiasioihin nähden. Eduskunnan oikeusasiamies teki loppuvuodesta 2022 sarjan kuvasisällön yksityisyyteen liittyvien haasteiden johdosta ratkaisun, joka johti tuotannon lopettamispäätökseen alkuvuodesta 2023. Poliisi olisi itse joutunut järjestämään sarjan kuvatuotannon, mitä ei pidetty mahdollisena. Sarjan todettiin myös antaneen poliisityöstä liian yksipuolisen kuvan, sillä sarja näytti pääasiassa vain kentällä tapahtuvaa työtä eikä niinkään hallinnollisia töitä.
Samankaltaisia sarjoja.
Muita suomalaisia poliisin toimintaan liittyviä televisiosarjoja ovat Subin "Lainvalvojat" ja "112", Foxin "Lapin poliisit", TV5:n "Poliisikokelaat" sekä Yle TV2:n "Poliisi-TV". Alkukesästä 2013 Jim-kanava alkoi esittää Poliisit-sarjaan perustuvaa sisarsarjaa "Poliisit – kotihälytys", jossa kaikki sarjan kohtaukset ovat dramatisoituja ja näyttelijät esittävät asianosaisia.
Tuotantoyhtiö Aito Media on tehnyt myös sarjaa nimeltä "Tulli" tai "Suomen tulli", jota esitettiin TV2:lla ja Jimillä.
Poliisit 24/7 alkaa Nelosella ja Ruudussa, tammikuussa 2026.
Ensimmäinen tuotantokausi.
Ensimmäinen tuotantokausi esitettiin tammi–toukokuussa 2009. Sarjaa kuvattiin ensimmäisellä kaudella yhteensä 16 jaksoa, ja jokainen partio esiintyi neljässä jaksossa. Tuotantokaudella seurattavat kaupungit olivat Tampere, Turku, Jyväskylä ja Helsinki.
Toinen tuotantokausi.
Toisen tuotantokauden 40 jaksoa uusilla poliisipareilla esitettiin loka–joulukuussa 2009. Toisella tuotantokaudella oli mukana myös uusia kaupunkeja. Helsingin, Turun, Tampereen ja Jyväskylän lisäksi seurattavia kaupunkeja olivat Vantaa, Espoo, Lappeenranta ja Lahti. Sarjassa esiintyneet tamperelaiset poliisit Kari Palonen ja Janne Rauma valittiin helmikuussa 2011 yleisöäänestyksessä "Vuoden tamperelaisiksi".
Kolmas tuotantokausi.
Kolmas tuotantokausi esitettiin vuoden 2011 alkupuolella. Tuotantokausi käynnistyi 10. tammikuuta 2011. Tuotantokaudella seurattavat kaupungit olivat Espoo, Helsinki, Lahti, Turku, Vantaa, Pori, Kotka ja Oulu. Kolmannella kaudella sarjaa kuvattiin 56 jaksoa. Jaksomäärä nostaa sarjan Suomen suurimmaksi kotimaiseksi dokumentaariseksi sarjaksi.
Neljäs tuotantokausi.
Neljäs tuotantokausi, johon sisältyi 56 jaksoa, esitettiin 9. tammikuuta 2012 alkaen. Tuotantokaudella seurattavat kaupungit olivat Helsinki, Vantaa, Oulu, Jyväskylä, Kotka, Pori, Kouvola, Kuopio ja Hämeenlinna. 21.–27. toukokuuta 2012 välisenä aikana Jim esitti "Poliisit"-maratonin, joka sisälsi kaikki neljännen tuotantokauden jaksot.
Viides tuotantokausi.
Viides tuotantokausi, johon sisältyi 56 jaksoa, esitettiin keväällä 2013. Tuotantokaudella seurattavat kaupungit olivat Helsinki, Vantaa, Kuopio, Jyväskylä, Oulu, Pori, Turku ja Lahti. Tuotantokaudella seurattiin sarjassa jo esiintyneiden poliisipartioiden lisäksi myös uusia partiopareja.
Kuudes tuotantokausi.
Kuudes tuotantokausi esitettiin 6. tammikuuta 2014 alkaen. Tuotantokaudella seurattavat kaupungit olivat Vantaa, Lappeenranta, Jyväskylä, Pori, Forssa ja Mikkeli.
Seitsemäs tuotantokausi.
Loppukeväästä 2014 Jim-kanava ilmoitti, että Poliisit jatkuu seitsemännelle tuotantokaudelle. Seitsemäs tuotantokausi esitettiin 5. tammikuuta 2015 alkaen. Tuotantokaudella seurattavat kaupungit olivat Kuopio, Lappeenranta, Forssa, Joensuu, Seinäjoki, Oulu ja Turku.
Kahdeksas tuotantokausi.
Kahdeksas tuotantokausi esitettiin 11. tammikuuta 2016 alkaen. Tuotantokaudella seurattavat kaupungit olivat Kuopio, Forssa, Joensuu, Seinäjoki, Oulu ja Turku.
Yhdeksäs tuotantokausi.
Yhdeksäs tuotantokausi esitettiin 6. helmikuuta 2017 alkaen nimellä Poliisit 2017. Tuotantokaudella kuvattiin partioautojen lisäksi veneitä, moottoripyöriä sekä hevosia. Seurattavat kaupungit olivat Oulu, Porvoo, Helsinki, Turku, Vaasa, Espoo, Joensuu, Kuopio ja Kouvola.
Kymmenes tuotantokausi.
Kymmenes ja samalla sarjan kymmenvuotinen juhlakausi esitettiin 19. helmikuuta 2018 alkaen nimellä Poliisit 10 vuotta. Tuotantokaudella kuvattiin partioautojen lisäksi veneitä, moottoripyöriä sekä hevosia. Seurattavat kaupungit olivat Espoo, Helsinki, Joensuu, Kouvola, Kuopio, Oulu, Porvoo, Seinäjoki, Tampere, Turku ja Vantaa. Kauden aikana sarjassa esiintynyt Pasi Kangas kuoli lomamatkalla sairaskohtaukseen 28. helmikuuta 2018, mutta kausi esitettiin normaalisti. Turun partiossa työskennellyt Eero Tuominen aloitti sarjan kertojaäänenä kaudella 10 ja toimi kertojana sarjan loppuun asti.
Yhdestoista tuotantokausi.
Yhdestoista esitettiin 2. tammikuuta 2019 alkaen nimellä Poliisit 2019. Tuotantokaudella keskityttiin henkilökohtaisuuteen ja yhteiskunnallisuuteen poliisien kertoessa myös omista poliisikokemuksistaan. Seurattavat kaupungit olivat Helsinki, Hyvinkää, Hämeenlinna, Joensuu, Kouvola, Kuopio, Lappeenranta-Imatra akseli ja Oulu.
Kahdestoista tuotantokausi.
Kahdestoista esitettiin 8. tammikuuta 2020 alkaen nimellä Poliisit 2020. Tuotantokaudella keskityttiin henkilökohtaisuuteen ja yhteiskunnallisuuteen poliisien kertoessa myös omista poliisikokemuksistaan. Seurattavat kaupungit olivat Helsinki, Hyvinkää, Hämeenlinna, Joensuu, Kouvola, ja Oulu.
Kolmastoista tuotantokausi.
Kolmastoista esitettiin 11. tammikuuta 2021 alkaen nimellä Poliisit 2021. Seurattavat kaupungit olivat Helsinki, Hyvinkää, Kouvola, Oulu ja Raasepori. Lisäksi seurattiin Inarijärven venepartiota.